ดันสหกรณ์ขึ้นเป็นแบงก์
เล็งยกระดับชุมนุมสหกรณ์ขึ้นเป็นธนาคารสหกรณ์ พร้อมตั้งสถาบันค้ำประกันเงินฝาก
20 เม.ย. 2559

เล็งยกระดับชุมนุมสหกรณ์ขึ้นเป็นธนาคารสหกรณ์ พร้อมตั้งสถาบันค้ำประกันเงินฝาก
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้จัดทำแผนพัฒนาสหกรณ์ฉบับที่ 5 (2559-2564) ซึ่งมีเป้าหมายที่จะผลักดันการจัดตั้งธนาคารสหกรณ์ โดยการยกระดับชุมนุมสหกรณ์ต่างๆ ที่มีอยู่ 7 ประเภท ให้รวมตัวจัดตั้งเป็นธนาคารสหกรณ์ เพื่อเป็นศูนย์กลางทางการเงินของสหกรณ์ทุกประเภท จากเดิมที่สหกรณ์แต่ละประเภทจะแยกกันอยู่ แยกกันบริหารงาน รวมทั้งเป็นการช่วยยกระดับสหกรณ์ให้เป็นมาตรฐานสากล
ขณะเดียวกัน ตามแผนพัฒนาจะมีการจัดตั้งกองทุนค้ำประกันเงินฝากสหกรณ์ เพื่อสร้างความเชื่อมั่นและความมั่นคงให้กับผู้ฝากเงินกับสหกรณ์ เหมือนกับสถาบันคุ้มครองเงินฝากของธนาคารพาณิชย์ โดยปัจจุบันมีประชาชนสนใจที่ฝากเงินกับสหกรณ์มากขึ้น เนื่องจากได้รับผลตอบแทนที่สูงกว่าธนาคารพาณิชย์ รวมถึงในเดือน ส.ค.นี้ รัฐบาลจะลดการคุ้มครองเงินฝากในธนาคารพาณิชย์เหลือบัญชีละ 1 ล้านบาทแล้ว
นอกจากนี้ จะมีการจัดตั้งกองทุนเสถียรภาพสหกรณ์ ซึ่งจะคล้ายกับกองทุนพัฒนาระบบสถาบันการเงินของธนาคารแห่งประเทศไทย (ธปท.) เพื่อทำหน้าที่ช่วยเหลือสหกรณ์ที่มีปัญหาด้านสภาพคล่อง รวมทั้งกำกับดูแลมาตรฐานการบริหารงานของสหกรณ์ รวมถึงการเป็นศูนย์กลางของสหกรณ์ในการบริหารสภาพคล่องระหว่างสมาชิกสหกรณ์เอง จากปัจจุบันส่วนใหญ่สหกรณ์จะกู้เงินจากธนาคารพาณิชย์
“การยกระดับสหกรณ์เป็นธนาคารสหกรณ์จะทำให้ประชาชนเข้าถึงแหล่งเงินได้มากขึ้น และลดการกู้ยืมเงินนอกระบบ รวมทั้งระบบเครือข่ายสหกรณ์เป็นการช่วยเหลือกันในสมาชิก โดยปัจจุบันสหกรณ์ทั้งระบบมีสมาชิก 12 ล้านคน มีสินทรัพย์ประมาณ 2 ล้านล้านบาท และมีเงินหมุนเวียนระบบสหกรณ์ประมาณ 3-4 แสนล้านบาท” นายเฉลิมพล กล่าว